Diari Oficial de la Generalitat Valenciana


Sumari del DOGV 4013, del 04-06-2001 (2001/4952)

RESOLUCIÓ de 17 de maig de 2001, del rector president de la Universitat Miguel Hernández d'Elx, per la qual s'ordena la publicació de les normes per a la integració del personal laboral fix de la Universitat al règim administratiu funcionarial.
----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2001/05/17/(1)/dof/vci/html**

### Dades del document

Número de DOGV
:   4013

Data del DOGV
:   04-06-2001

Secció del DOGV
:   I. DISPOSICIONS GENERALS

Número del document
:   2001/4952


Data del document
:   17-05-2001

Organisme emissor
:   Universitat Miguel Hernández d'Elx

Tipus de document
:   Resolució

Descriptors 

:   * Universitat Miguel Hernández
    * legislació
    * administració del personal
    * universitat
    * funcionari

RESOLUCIÓ de 17 de maig de 2001, del rector president de la Universitat Miguel Hernández d'Elx, per la qual s'ordena la publicació de les normes per a la integració del personal laboral fix de la Universitat al règim administratiu funcionarial. [2001/A4952]
  
El Text Refós de la Llei de la Funció Pública Valenciana, en la seua última adaptació, inclou en la disposició transitòria primera que l'administració procedisca a la integració del personal de la Generalitat Valenciana al règim administratiu funcionarial o laboral que li corresponga, segons la naturalesa dels llocs que ocupen, com a conseqüència de l'aplicació dels criteris que estableix la llei. Aplicant l'esmentat precepte, es publica la Llei 1/1996, d'Adaptació del Règim Jurídic del Personal de la Generalitat Valenciana.
  
Com a conseqüència d'això, i atés que el personal al servei de les universitats s'inclou en l'àmbit d'aplicació de l'esmentat text legal, la Comissió Gestora de la Universitat Miguel Hernández, reunida en la sessió extraordinària de data 30 de març de 2001, fent ús de les atribucions que li confereix la legislació vigent i, després de la negociació de la Gerència amb les organitzacions sindicals de l'àmbit d'aquesta Universitat, per la qual s'arribà al pacte per a l'adaptació del règim jurídic del personal de la Universitat Miguel Hernández a la naturalesa dels llocs de treball que ocupen, va acordar:
  
Aprovar les normes per a la integració del personal laboral fix de la Universitat al règim administratiu funcionarial en els termes següents:
  
«Primer
  
El personal laboral fix que ocupe llocs, classificats com a administració especial, en la relació de llocs de treball, sempre que el seu accés a la Universitat s'haja produït:
  
a) Amb posterioritat a l'1 de gener de 1990, data d'entrada en vigor del I Conveni Col·lectiu del personal laboral de les universitats públiques de la Comunitat Valenciana, a través de la convocatòria de proves selectives de lliure accés desenvolupades d'acord amb el que disposa l'esmentat conveni col·lectiu;
  
B) Amb posterioritat a l'1 de gener de 1988, mitjançant proves selectives d'accés lliure que comportaren l'acreditació de coneixements generals d'administració pública i els específics del lloc de treball;
  
Adquirirà la condició de personal funcionari de carrera, mitjançant la realització d'un curs selectiu de 50 hores de duració, que versarà sobre matèries relacionades amb el funcionament i l'organització administrativa de les universitats.
  
Segon
  
El personal laboral que ocupe llocs classificats d'administració especial, i haja adquirit la condició de laboral fix mitjançant la superació de proves selectives amb anterioritat a l'entrada en vigor del I conveni col·lectiu, distintes de les indicades en l'apartat b) de l'article 1, o amb posterioritat a aquesta data, pel sistema de promoció interna, podrà adquirir la condició de funcionari o funcionària de carrera mitjançant la realització i superació d'un curs selectiu de 150 hores de duració sobre matèries relacionades amb el coneixement de les institucions públiques i l'organització de l'administració general, autonòmica i universitària.
  
Tercer
  
El personal laboral que ocupe llocs classificats com a administració especial i haja adquirit la condició de fix, sense haver superat cap prova convocada a aquest objecte específic, podrà adquirir la condició de personal funcionari de carrera mitjançant la superació de dos cursos selectius.
  
El primer tindrà la mateixa duració i els mateixos continguts que el curs descrit en l'article anterior (150 hores).
  
El segon, amb una duració de 50 hores, versarà sobre el coneixement dels instruments de caràcter normatiu que dirigeixen i regulen l'actuació de l'administració pública en l'àrea en què s'integre el lloc que ocupe en l'actualitat el treballador o treballadora.
  
Quart
  
El personal laboral fix que ocupe llocs classificats com a administració general adquirirà la condició de personal funcionari de carrera mitjançant la superació de dos cursos.
  
El primer serà el que es descriu en l'article 2 (150 hores).
  
El segon, de 100 hores de duració, versarà sobre els continguts del temari de les últimes proves convocades del grup corresponent per a l'accés al sector d'administració general de les universitats valencianes.
  
Cinqué
  
El personal laboral fix, que obtingué aquesta condició pel seu ingrés en altres administracions públiques mitjançant la superació de proves selectives a aquest objecte específic, d'acord amb els principis de publicitat, igualtat, mèrit i capacitat, que s'haja integrat a la funció pública de la Universitat Miguel Hernández d'Elx i que ocupe llocs classificats com a administració especial, podrà accedir a la condició de personal funcionari de carrera, sempre que demostre la realització de les esmentades proves, i li serà aplicable l'article 2 d'aquest acord. En el cas que no haja realitzat les esmentades proves, li serà aplicable el que estableix l'article 3. Quan aquest personal ocupe llocs d'administració general, en qualsevol cas, li serà aplicable l'article 4.
  
Sisé
  
La duració dels cursos establida en els articles anteriors es refereix als corresponents al personal fix del grup A de titulació. Per als grups restants, s'adaptaran els continguts dels temaris segons les titulacions i funcions genèriques que els són atribuïbles, i la seua duració serà calculada tenint com a referència la del grup A, en la proporció següent: per al grup B, el 60%; per al grup C, el 25%; i el 10% per a la resta.
  
Seté
  
Amb anterioritat a l'inici dels cursos, es publicaran les resolucions pertinents, després de la negociació oportuna amb els representants sindicals corresponents.
  
L'administració de la Universitat Miguel Hernández garantirà la transparència dels procediments d'accés a la funció pública. A aquest efecte, en el marc del que disposa la Llei 9/1987, de 12 de juny, l'administració universitària disposarà de les mesures oportunes perquè els sindicats majoritaris tinguen coneixement del desenvolupament de les proves i de les actuacions de les comissions qualificadores.
  
Vuité
  
Una vegada finalitzats els processos d'adaptació del règim jurídic del personal de la Universitat Miguel Hernández d'Elx a la naturalesa dels llocs que ocupa en cada un dels grups de titulació i sector de l'administració, les persones que superen els cursos seran nomenades funcionàries de carrera pel rector d'aquesta Universitat i prendran possessió en els mateixos llocs de treball que ocupen, amb caràcter definitiu, amb la prèvia acreditació de posseir el títol requerit en el grup de titulació respectiu, o bé l'equivalència establida legalment. Així mateix, mantindran com a mínim les mateixes retribucions que tinguen en la seua anterior condició, i començaran a consolidar des d'aquesta mateixa data el grau personal corresponent al nivell del lloc, sense perjudici de la seua permanència en el mateix grup de titulació a què pertanyen en la seua condició de personal laboral.
  
En el moment de la presa de possessió com a funcionaris o funcionàries de carrera, passaran a la situació que els corresponga de conformitat amb el que disposa el conveni col·lectiu vigent.
  
Nové
  
Els processos d'adaptació a què es refereix aquesta normativa s'efectuaran per una sola vegada per cada categoria, i el personal afectat participarà amb caràcter voluntari. Aquelles persones que no prenguen part en les proves selectives o que, si pertoca, no les superen, restaran com a personal a extingir en els llocs de treball que ocupen i mantindran la mateixa relació jurídica laboral o funcionarial que fins al moment els haja vinculat amb l'administració de la Universitat Miguel Hernández, sense menyscapte de les seues expectatives de promoció professional.
  
Deu
  
S'entendrà inclòs en l'àmbit d'aplicació d'aquesta normativa el personal fix en qualsevol tipus d'excedència, sempre que l'últim lloc de treball que ocupà en l'administració universitària estiga classificat com a naturalesa laboral, o li haja correspost en l'actualitat estar classificada com a tal, d'acord amb el que disposa l'article 16 del Text Refós de la Llei de la Funció Pública Valenciana.
  
Onze
  
El rector, d'acord amb el que estableix aquest acord, procedirà a l'adscripció del personal inclòs en l'àmbit d'aplicació d'aquesta normativa als cursos que corresponga, amb la prèvia convocatòria i la sol·licitud de la persona interessada.
  
Així mateix, podrà autoritzar la repetició dels cursos per a la persona que, una vegada admesa a aquests, no haja pogut incorporar-se o mantenir la seua continuïtat per raó de malaltia.
  
Els cursos selectius a què es refereix aquesta resolució tenen validesa exclusivament a l'efecte del procés d'adaptació que aquesta considera.
  
Aquest acord podrà ser impugnat per les persones interessades en els casos i en la forma que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.»
  
Fent ús de les atribucions que li confereix la Llei d'Autonomia Universitària i la Normativa Singular Reguladora de l'Activitat de la Universitat Miguel Hernández, i en compliment de l'acord de la Comissió Gestora de la Universitat, reunida en la sessió extraordinària de data 30 de març de 2001, pel qual va aprovar les Normes per a la Integració del Personal Laboral Fix de la Universitat al Règim Administratiu Funcionarial, aquest Rectorat resol:
  
Ordenar la seua publicació en el Diari Oficial de la Generalitat Valenciana.


Còpia Permalink ELI